‘Sussex Royal’ dalk binnekort nie meer so koninklikKoningin Elizabeth het glo nie toestemming gegee dat die woord “royal” voortaan in die egpaar se handelsmerk gebruik mag word nie. (Foto: Matt Dunham/AP) Brittanje se prins Harry en sy vrou, Meghan, breek op 31 Maart amptelik weg van die koninklike familie, het die paartjie se kantoor Woensdag gesê. Die aankondiging kom terwyl Buckingham-paleis glo nog besluit oor of die twee voortaan die handelsmerk Sussex Royal mag gebruik, nadat hulle vroeër aangekondig het dat hulle nie meer as koninklikes wil werk nie. Harry en sy Amerikaanse aktrisevrou het reeds duisende ponde bestee aan dié handelsmerk, asook aan ŉ splinternuwe webwerf wat hulle gewilde Instagram-rekening aanvul, het die Britse Mailonline berig. (Skermgreep: sussexroyal.com) Volgens Mailonline het koningin Elizabeth egter reeds besluit dat die twee nié toegelaat gaan word om die woord “royal” meer in hul handelsmerk te gebruik nie. Daar was nog geen amptelike aankondiging daaroor nie. Harry en Meghan het reeds met die proses begin om Sussex Royal as ŉ internasionale handelsmerk vir items soos klere, skryfbehoeftes, boeke en leermateriaal te registreer en het ywerig gewerk om hulle nuwe liefdadigheidsorganisasie, Sussex Royal, The Foundation of the Duke and Duchess of Sussex, op die been te bring. Prins Harry en sy vrou, Meghan. (Foto: Frank Augstein, AP) Mailonline berig dié handelsmerk is nou waarskynlik van die baan en die twee sal nuwe planne vir hulle handelsmerk moet beraam. Die egpaar het ŉ jaar gelede begin om die Sussex Royal-handelsmerk te gebruik nadat hulle weggebreek het van prins William en sy vrou, Kate, se huishouding. Nagenoeg 11,2 miljoen mense volg @sussexroyal op Instagram, naastenby dieselfde getal volgelinge as diegene wat die hertog en hertogin van Cambridge volg. Die hertog en hertogin van Sussex. (Foto: Dominic Lipinski/AP) Die prins en sy vrou het verlede maand aangekondig hulle stap weg van die meeste van hul koninklike pligte en wil finansieel onafhanklik word. Die egpaar en hulle seuntjie, Archie, sal na verwagting voortaan hulle tyd tussen Kanada en Engeland verdeel. Nadat koningin Elizabeth ingestem het tot dié stap, was dit nogtans duidelik dat die gebruik van die Sussex Royal-titel steeds oorweeg moet word. Daar sal waarskynlik ŉ amptelike aankondiging oor ŉ besluit wees wanneer die egpaar se nuwe liefdadigheidsorganisasie bekend gestel word. Harry en Meghan gebruik reeds nie meer die titels van Sy en Haar Koninklike Hoogheid nie, maar behou dit wel. Dit laat die deur oop vir die paartjie, sou hulle besluit om later na die koninklike laer terug te keer. Harry se oorlede ma, Diana, is van dié titel gestroop nadat sy en prins Charles geskei is. (Foto: Frank Augstein/AP) Die twee se laaste amptelike pligte gaan na verwagting op 9 Maart wees en hulle kantoor by Buckinghampaleis sal van April gesluit wees. Hulle sal steeds ŉ huis in Engeland, naby Windsorkasteel, behou. Bronne: Mailonline, AP